Kommissionens beslutning

af 2. maj 2003

om afvisning af at indsætte metalaxyl i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof

(meddelt under nummer K(2003) 1421)

(EØS-relevant tekst)

(2003/308/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/23/EF(2), særlig artikel 8, stk. 2, fjerde afsnit,

under henvisning til Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF om markedsføring af plantebeskyttelsesmidler(3), senest ændret ved forordning (EF) nr. 2266/2000(4), særlig artikel 7, stk. 3a, litra b), og

ud fra følgende betragtninger:

(1) Efter artikel 8, stk. 2, i direktiv 91/414/EØF skal Kommissionen udarbejde et arbejdsprogram for undersøgelse af de aktive stoffer, der anvendes i plantebeskyttelsesmidler, som allerede var på markedet den 25. juli 1993. Der blev fastsat nærmere bestemmelser for udarbejdelsen af dette program i Kommissionens forordning (EØF) nr. 3600/92.

(2) I Kommissionens forordning (EF) nr. 933/94 af 27. april 1994 om gennemførelsesbestemmelser til forordning (EØF) nr. 3600/92(5) for så vidt angår aktive stoffer i plantebeskyttelsesmidler og udpegning af rapporterende medlemsstater, senest ændret ved forordning (EF) nr. 2230/95(6), blev de aktive stoffer, som bør vurderes i henhold til forordning (EØF) nr. 3600/92, udpeget, ligesom der blev udpeget en rapporterende medlemsstat for vurderingen af de enkelte stoffer, og de producenter af de enkelte aktive stoffer, som havde indgivet en rettidig anmeldelse, blev identificeret.

(3) Metalaxyl er et af de 89 aktive stoffer, der er udpeget i forordning (EF) nr. 933/94.

(4) Hovedanmelderen (Novartis, nu Syngenta) meddelte Kommissionen og den rapporterende medlemsstat, at den ikke længere ønskede at deltage i arbejdsprogrammet for dette aktive stof, og der vil således ikke blive indgivet yderligere oplysninger.

(5) Ikke desto mindre forelagde Portugal, der er rapporterende medlemsstat, jf. artikel 7, stk. 1, litra c), i forordning (EØF) nr. 3600/92, den 26. januar 2001 Kommissionen en rapport om sin vurdering af de oplysninger, anmelderne havde fremlagt efter artikel 6, stk. 1, i samme forordning.

(6) Efter at have modtaget rapporten fra den rapporterende medlemsstat foranstaltede Kommissionen høringer af medlemsstaterne inden for rammerne af Den Stående Komité for Fødevarekæden og Dyresundhed og af den tilbageværende anmelder (Industrias Guímicas del Vallés sa (IQV)) som fastsat i artikel 7, stk. 3, i forordning (EØF) nr. 3600/92.

(7) Den tilbageværende anmelder var ikke i stand til at forelægge alle de nødvendige oplysninger inden for den tidsfrist, der henvises til i artikel 6, stk. 1, i forordning (EØF) nr. 3600/92. Således kunne fortsat vurdering af metalaxyl kun finde sted på grundlag af de oplysninger, der var forelagt af Syngenta. Da IQV imidlertid ikke havde adgang til disse oplysninger, var denne hverken i stand til at forelægge oplysninger vedrørende de forhold, der måtte fremgå af vurderingen, eller til at supplere sine egne oplysninger inden for en rimelig tidsfrist. Derfor er det ikke muligt at foretage en effektiv ekspertvurdering af metalaxyl. Af denne grund er det ikke muligt på grundlag af de foreliggende data for metalaxyl at påvise, at det kan forventes, at plantebeskyttelsesmidler, der indeholder metalaxyl, under de foreslåede betingelser for anvendelse generelt opfylder kravene i artikel 5, stk. 1, litra a) og b), i direktiv 91/414/EØF.

(8) Det er derfor ikke muligt at indsætte metalaxyl i bilag I til direktiv 91/414/EØF.

(9) Gennemgangen blev afsluttet den 18. oktober 2002 i form af Kommissionens revisionsrapport om metalaxyl i henhold til artikel 7, stk. 6, i forordning (EØF) nr. 3600/92.

(10) Der bør træffes foranstaltninger til at sikre, at de nuværende godkendelser af plantebeskyttelsesmidler, der indeholder metalaxyl, tilbagekaldes inden for den foreskrevne frist og ikke forlænges, og at der ikke gives nye godkendelser af sådanne midler.

(11) Enhver frist til at bortskaffe, opbevare, afsætte eller anvende bestående lagre af plantebeskyttelsesmidler, der indeholder metalaxyl, og som er godkendt af medlemsstaterne, jf. artikel 4, stk. 6, i direktiv 91/414/EØF, bør ikke være på over 12 måneder, således at bestående lagre højst kan anvendes i en yderligere vækstsæson.

(12) Denne beslutning er ikke til hinder for, at Kommissionen på et senere tidspunkt træffer foranstaltninger for dette aktive stof under Rådets direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer(7), senest ændret ved akten vedrørende Østrigs, Finlands og Sveriges tiltrædelse.

(13) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Metalaxyl indsættes ikke som aktivt stof i bilag I til direktiv 91/414/EØF.

Artikel 2

Medlemsstaterne sørger for, at:

a) godkendelser af plantebeskyttelsesmidler, der indeholder metalaxyl, tilbagekaldes senest seks måneder fra datoen for vedtagelsen af denne beslutning

b) der fra datoen for vedtagelsen af denne beslutning ikke gives godkendelser eller forlængede godkendelser af plantebeskyttelsesmidler, der indeholder metalaxyl, i henhold til undtagelsesbestemmelsen i artikel 8, stk. 2, i direktiv 91/414/EØF.

Artikel 3

Enhver frist, som medlemsstaterne giver i henhold til artikel 4, stk. 6, i direktiv 91/414/EØF, skal være så kort som mulig og højst 18 måneder fra datoen for vedtagelsen af denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 2. maj 2003.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EUT L 81 af 28.3.2003, s. 39.

(3) EFT L 366 af 15.12.1992, s. 10.

(4) EFT L 259 af 13.10.2000, s. 27.

(5) EFT L 107 af 28.4.1994, s. 8.

(6) EFT L 225 af 22.9.1995, s. 1.

(7) EFT L 33 af 8.2.1979, s. 36.